title: 2011/166/UE: Decizia Comisiei din 17 martie 2011 de înființare a Organizației SHARE-ERIC

text:
               18.3.2011

               RO

               Jurnalul Oficial al Uniunii Europene

               L 71/20

         DECIZIA COMISIEI
   din 17 martie 2011
   de înființare a Organizației SHARE-ERIC
   (2011/166/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1),
   întrucât:

               (1)

               Regulamentul (CE) nr. 723/2009 îi conferă Comisiei dreptul de a înființa consorții pentru o infrastructură europeană de cercetare (denumite în continuare „ERIC”).

               (2)

               Republica Cehă, Republica Federală Germania, Regatul Țărilor de Jos și Republica Austria au solicitat Comisiei, la 14 decembrie 2010, să instituie Studiul privind sănătatea, îmbătrânirea și pensionarea în Europa drept consorțiu pentru o infrastructură europeană de cercetare (SHARE-ERIC), Regatul Belgiei s-a alăturat acestei solicitări la 21 ianuarie 2011, iar Elveția și-a exprimat dorința de a participa la SHARE-ERIC cu statut de observator.

               (3)

               Regatul Țărilor de Jos a declarat că recunoaște SHARE-ERIC drept organism internațional în sensul articolului 143 litera (g) și al articolului 151 alineatul (1) litera (b) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2) și drept organizație internațională în sensul articolului 23 alineatul (1) a doua liniuță din Directiva 92/12/CEE a Consiliului din 25 februarie 1992 privind regimul general al produselor supuse accizelor și privind deținerea, circulația și monitorizarea acestor produse (3).

               (4)

               Ca răspuns la obligațiile ce îi revin în temeiul articolului 5 alineatul (2) din Regulamentul (CE) nr. 723/2009, Comisia a evaluat cererea și a ajuns la concluzia că aceasta respectă cerințele stabilite în Regulamentul (CE) nr. 723/2009.

               (5)

               În conformitate cu articolul 6 alineatul (1) și cu articolul 20 din Regulamentul (CE) nr. 723/2009, comitetul înființat în temeiul articolului 20 din respectivul regulament a fost consultat în ceea ce privește înființarea SHARE-ERIC, iar avizul său a fost favorabil.

               (6)

               Se preconizează că SHARE-ERIC va deveni un atu important pentru celelalte inițiative majore europene în materie de cercetare și inovare în ceea ce privește îmbătrânirea populației, cum ar fi Inițiativa privind programarea în comun „Ani mai mulți, vieți mai bune”, Programul comun de asistență pentru autonomie la domiciliu și Parteneriatul european al inovării pentru o îmbătrânire activă și în condiții bune de sănătate,

         ADOPTĂ PREZENTA DECIZIE:
   Articol unic
   Înființarea SHARE-ERIC
   (1)   În conformitate cu Regulamentul (CE) nr. 723/2009, se înființează un Consorțiu pentru o infrastructură europeană de cercetare pentru Studiul privind sănătatea, îmbătrânirea și pensionarea în Europa, denumit SHARE-ERIC.
   SHARE-ERIC va avea personalitate juridică începând din data la care prezenta decizie intră în vigoare și va beneficia în toate statele membre de capacitatea juridică, în înțelesul său cel mai larg, care se acordă entităților juridice în temeiul legislației din respectivele state membre. În special, ERIC poate achiziționa, deține sau înstrăina bunuri mobile și imobile, precum și drepturi de proprietate intelectuală, poate încheia contracte și poate fi parte la proceduri judiciare.
   (2)   Statutul SHARE-ERIC, convenit între membrii acestuia, se anexează prezentei decizii. Modificarea acestuia intră sub incidența dispozițiilor prevăzute în statut și la articolul 11 din Regulamentul (CE) nr. 723/2009. Statutul este disponibil public pe site-ul web al ERIC și la sediul său social.
   (3)   Prezenta decizie intră în vigoare în a treia zi de la data publicării în Jurnalul Oficial al Uniunii Europene.
   (4)   Decizia este obligatorie în toate elementele sale și se aplică direct în toate statele membre.

      Adoptată la Bruxelles, 17 martie 2011.

            Pentru Comisie

            Președintele

         José Manuel BARROSO

      (1)  JO L 206, 8.8.2009, p. 1.

      (2)  JO L 347, 11.12.2006, p. 1.

      (3)  JO L 76, 23.3.1992, p. 1.

      ANEXĂ

         STATUTUl SHARE-ERIC

         privind înființarea și funcționarea Studiului privind sănătatea, îmbătrânirea și pensionarea în Europa (SHARE)

         Conținut

                  Articolul 1:

               Înființarea SHARE-ERIC

                  Articolul 2:

               Sediul social și limba de lucru

                  Articolul 3:

               Atribuții

                  Articolul 4:

               Principii

                  Articolul 5:

               Elementele constitutive ale organizației și institutele științifice partenere

                  Articolul 6:

               Consiliul

                  Articolul 7:

               Consiliul de administrație

                  Articolul 8:

               Acoperire

                  Articolul 9:

               Contribuții

                  Articolul 10:

               Răspundere și asigurare

                  Articolul 11:

               Proprietate intelectuală

                  Articolul 12:

               Diseminarea și utilizarea datelor SHARE

                  Articolul 13:

               Achiziții publice și scutiri de taxe

                  Articolul 14:

               Ocuparea forței de muncă

                  Articolul 15:

               Modificări

                  Articolul 16:

               Aderare

                  Articolul 17:

               Durata de funcționare a organizației

                  Articolul 18:

               Disponibilitatea prezentului statut

                  Anexa 1:

               Institutele științifice partenere și șefii de echipă la nivel național

                  Anexa 2:

               Comitetul științific de monitorizare

                  Anexa 3:

               Costurile aferente anchetelor și cheltuielile de funcționare estimate

                  Anexa 4:

               Procedura de licitație restrânsă
            Republica Austria
      Regatul Belgiei
      Republica Cehă
      Republica Federală Germania
      Regatul Țărilor de Jos,
      denumite în continuare „părțile contractante”,
      DORIND să consolideze și pe viitor poziția Europei și a părților contractante la nivel mondial în materie de cercetare și să intensifice cooperarea științifică transdisciplinară și transnațională;
      ȚINÂND SEAMA de raportul Comisiei Europene din 2001 înaintat Consiliului European (documentul Consiliului nr. 6997/01) care identifică drept provocări majore ale secolului al 21-lea în Europa problema îmbătrânirii populației și amenințările sociale și economice la adresa creșterii și prosperității care decurg din aceasta, ceea ce evidențiază lacunele grave, la nivel de infrastructură, în ceea ce privește înțelegerea chestiunii îmbătrânirii indivizilor și a populației, și lansează invitația de a „examina posibilitatea de a institui, în colaborare cu statele membre, un studiu longitudinal la nivel european privind fenomenul îmbătrânirii” pentru a stimula cercetarea europeană în acest sens;
      BAZÂNDU-SE pe actualul prototip al Studiului privind sănătatea, îmbătrânirea și pensionarea în Europa (SHARE), care a fost ales prin procedura de identificare a infrastructurilor europene de interes în cadrul ESFRI (Forumul strategic european privind infrastructurile de cercetare) în vederea transformării sale într-una din infrastructurile de cercetare centrale ale Spațiului european de cercetare;
      RECUNOSCÂND că noul studiu interdisciplinar, internațional și longitudinal, caracterizat de o calitate fără precedent în ceea ce privește coerența, întinderea și comparabilitatea la scară internațională, va fi pe viitor extrem de semnificativ în multe domenii diferite ale științelor fundamentale și aplicate cum ar fi demografia, economia, epidemiologia, gerontologia, biologia, medicina, psihologia, sănătatea publică, politica de sănătate, sociologia și statistica;
      RECUNOSCÂND faptul că procesul de elaborare de politici publice bazate pe argumente factuale necesită o infrastructură de date actualizate;
      INVITÂND alte state să participe la activitățile realizate în comun în temeiul următorului statut;
      AU CONVENIT ASUPRA URMĂTOARELOR:
      Articolul 1
      Înființarea SHARE-ERIC
      (1)   Va exista o infrastructură europeană de cercetare distribuită, denumită Studiul privind sănătatea, îmbătrânirea și pensionarea în Europa (SHARE).
      (2)   SHARE va avea forma juridică de Consorțiu pentru o infrastructură europeană de cercetare (ERIC), fiind instituit în temeiul dispozițiilor Regulamentului (CE) nr. 723/2009, și se va numi „SHARE-ERIC” (denumit în continuare „organizația”).
      Articolul 2
      Sediul social și limba de lucru
      (1)   Organizația va avea sediul social la Tilburg, în Țările de Jos.
      (2)   Părțile contractante sunt de acord să introducă, de îndată ce declarația necesară în conformitate cu articolul 5 alineatul (1) litera (d) din Regulamentul (CE) nr. 723/2009 va fi furnizată de autoritățile germane, o modificare a statutului în vederea transferării sediului social în Germania. Această modificare nu va intra în vigoare înainte de încheierea Fazei I prevăzute la articolul 8.
      (3)   Limba de lucru a organizației este limba engleză.
      Articolul 3
      Atribuții
      (1)   SHARE-ERIC va construi o infrastructură de microdate despre gospodării și indivizi, care sunt necesare pentru înțelegerea fenomenului îmbătrânirii indivizilor și societății (denumită în continuare „studiul”). Principalele sale sarcini sunt:

                  (a)

                  elaborarea unui instrument central de anchetă care să colecteze informațiile esențiale privind condițiile economice, familiale/sociale și de sănătate ale indivizilor având vârsta de 50 de ani și mai mult și ale partenerilor acestora;

                  (b)

                  utilizarea acestui instrument de anchetă o dată la doi ani asupra unui panel de respondenți din fiecare dintre țările participante și menținerea contactului cu toți membrii panelului între valurile de anchetă;

                  (c)

                  reunirea informațiilor colectate într-o bază de date ușor de utilizat, accesibilă tuturor cercetătorilor științifici sub rezerva respectării cerințelor aplicabile privind confidențialitatea datelor și menținerea acestei baze de date inclusiv prin operațiuni de curățire, imputare și documentare a datelor de bază.

            (2)   Actualul prototip SHARE va fi perfecționat în ce privește trei direcții:

                  (a)

                  prelungirea SHARE în timp, pentru a genera un panel veritabil care va însoți indivizii pe măsură ce aceștia avansează în vârstă și pentru a răspunde evoluțiilor din mediul social și economic. Procesul de perfecționare a SHARE va adăuga șapte valuri noi o dată la doi ani, în trei etape, conform articolului 8;

                  (b)

                  extinderea SHARE la toate statele membre ale UE;

                  (c)

                  creșterea dimensiunii eșantionului SHARE, astfel încât acest studiu să poată fi utilizat și în cadrul analizelor naționale. În general, dimensiunea eșantionului țintă este de 6 000 de indivizi de 50 de ani sau mai mult pentru fiecare stat membru.

            (3)   SHARE-ERIC își îndeplinește sarcinile pe bază necomercială.
      Articolul 4
      Principii
      (1)   SHARE trebuie conceput de către cercetători, pentru cercetători. În domeniul cercetării, excelența este criteriul primordial. Excelența științifică a SHARE va fi monitorizată de un comitet științific de monitorizare independent (anexa 2).
      (2)   SHARE este un studiu supranațional. Comparabilitatea transnațională în cadrul SHARE va guverna toate deciziile privind planul de anchetă. În plus, comparabilitatea cu studii similare, în speță Studiul privind sănătatea și pensionarea în SUA sau Studiul longitudinal englez privind îmbătrânirea, va sprijini deciziile privind planul de anchetă al SHARE. Subiectele care pot face obiectul cercetărilor la nivel supranațional vor avea prioritate față de subiectele care se aplică unei singure țări.
      (3)   SHARE include domenii precum economia, sănătatea și științele sociale. Subiectele care pot face obiectul cercetărilor interdisciplinare vor avea prioritate față de subiectele care se aplică unei singure discipline.
      (4)   SHARE va fi un studiu longitudinal, care va însoți indivizii pe măsură ce aceștia avansează în vârstă. Subiectele care pot face obiectul cercetărilor longitudinale vor avea prioritate față de subiectele care se aplică unui singur element în timp.
      (5)   Cercetările bazate pe SHARE vor sprijini politicile UE bazate pe argumente factuale, cum ar fi inițiativa „O Uniune a inovării” din cadrul strategiei Europa 2020, în efortul acestora de a răspunde provocărilor legate de îmbătrânirea populației în toate statele membre ale UE.
      Articolul 5
      Elementele constitutive ale organizației și institutele științifice partenere
      (1)   Elementele constitutive ale organizației sunt adunarea generală, denumită în continuare „consiliul” (articolul 6), și consiliul de administrație (articolul 7).
      (2)   La propunerea consiliului de administrație și având în vedere principiile stabilite la articolul 4, fiecare parte contractantă trebuie să aleagă un institut de cercetare care să fie responsabil de îndeplinirea atribuțiilor științifice ale SHARE-ERIC în propria țară (denumit în continuare „institut științific partener”).
      (3)   Dacă principiile stabilite la articolul 4 sunt încălcate de unul dintre institutele științifice partenere, partea contractantă poate înlocui institutul științific partener la propunerea consiliului de administrație.
      (4)   Consiliul de administrație solicită avizul Comitetului științific de monitorizare (anexa 2) în momentul propunerii sau înlocuirii institutului științific partener.
      (5)   Actualele institute științifice partenere sunt enumerate în anexa 1.
      Articolul 6
      Consiliul
      (1)   Fiecare parte contractantă este reprezentată în consiliu de maximum doi delegați. Delegații la consiliu sunt numiți și revocați de către partea contractantă. Fiecare parte contractantă informează în scris și neîntârziat președintele consiliului cu privire la orice numire în funcție sau revocare a delegaților săi la consiliu.
      (2)   Fiecare parte contractantă dispune de un singur vot în cadrul consiliului. Deciziile trebuie luate cu majoritate simplă, cu excepția eventualelor prevederi contrare din statut. În cazul egalității de voturi, țara gazdă are votul decisiv.
      (3)   Consiliul alege un președinte și un vicepreședinte din cadrul delegațiilor părților contractante pentru o perioadă de doi ani. Odată aleși, președintele și vicepreședintele devin supra partes și nu își mai reprezintă delegațiile. Părțile contractante afectate de aceste deplasări numesc un alt delegat care să le reprezinte în cadrul consiliului.
      (4)   Consiliul se reunește cel puțin o dată pe an. Reuniunile consiliului sunt convocate de președintele consiliului. Reuniunile consiliului pot fi convocate și la cererea a cel puțin două părți contractante. De asemenea, consiliul poate convoca reuniuni extraordinare la cererea coordonatorului (articolul 7), dacă acestea sunt necesare în interesul organizației.
      (5)   Consiliul primește și aprobă raportul anual, fișa financiară și planul anual de cheltuieli care sunt transmise de consiliul de administrație. Consiliul reexaminează cel puțin o dată pe an cheltuielile aferente studiului și de funcționare, atât actuale, cât și preconizate. Consiliul poate aproba, cu unanimitate, o modificare a contribuției la celelalte cheltuieli comune din planul anual de cheltuieli care nu sunt acoperite din nicio altă sursă de finanțare [articolul 9 alineatul (5)].
      (6)   Consiliul primește și aprobă planul anual de activitate care prezintă obiectivele științifice generale ale SHARE, tema pentru studiu a următorului val de anchetă, procesul de certificare și calendarul anchetei și al difuzării rezultatelor. O dată la doi ani, consiliul primește un raport de la Comitetul științific de monitorizare.
      (7)   Consiliul alege, cu majoritate calificată (cel puțin două treimi din părțile contractante), un coordonator, mai mulți coordonatori tematici și alți membri ai consiliului de administrație, în conformitate cu articolul 7, după numirea acestora de către institutele științifice partenere.
      (8)   Țările care și-au luat angajamente în ce privește SHARE-ERIC, prin semnarea unui Memorandum de înțelegere referitor la pregătirea Studiului privind sănătatea, îmbătrânirea și pensionarea în Europa (15 iulie 2009), pot deveni membre fără drept de vot ale consiliului, având calitatea de observatori, până în momentul aderării la SHARE-ERIC conform articolului 16.
      Articolul 7
      Consiliul de administrație
      (1)   Consiliul de administrație se compune din maximum șase membri, printre care:

                  (a)

                  directorul SHARE (denumit în continuare „coordonatorul”);

                  (b)

                  trei coordonatori tematici, reprezentând trei domenii științifice ale SHARE (economie, sănătate și rețele sociale/familiale);

                  (c)

                  dacă este cazul, alți oameni de știință care să reprezinte un domeniu științific important sau un centru operațional important al SHARE.

            (2)   Membrii consiliului de administrație trebuie să fie cercetători recunoscuți la nivel internațional, cu experiență fie în cercetarea privind fenomenul de îmbătrânire, fie în gestionarea anchetelor.
      (3)   Consiliul de administrație propune consiliului toate deciziile strategice și bugetare. El este responsabil de toate procedurile financiare și de administrare care mențin integritatea științifică, comparabilitatea transnațională, precum și echilibrul general al planului de anchetă al SHARE. Mai precis, el răspunde de finanțele și prestațiile SHARE-ERIC, precum și de respectarea cerințelor legale cum ar fi confidențialitatea datelor și reglementările în materie de siguranță la nivel european.
      (4)   Consiliul de administrație îi prezintă consiliului un raport anual privind stadiul de avansare al studiului, îi propune acestuia un plan anual de cheltuieli și de activitate și pregătește fișa financiară.
      (5)   Coordonatorul prezidează consiliul de administrație și este reprezentantul legal al SHARE-ERIC. Coordonatorul este responsabil de implementarea studiului și de menținerea acelorași standarde metodologice ridicate în toate țările participante.
      (6)   Coordonatorii tematici sunt responsabili de excelența științifică a studiului în domeniile științifice de expertiză ale fiecăruia. Mai precis, ei sunt responsabili de elaborarea chestionarelor în domeniile lor și de integritatea datelor furnizate publicului științific.
      (7)   Consiliul de administrație solicită consiliere din partea experților externi și instituie un comitet al oamenilor de știință care oferă consiliere în toate domeniile științifice („Comitetul științific de monitorizare”). Acest comitet este independent față de organizație (anexa 2).
      (8)   Relațiile dintre consiliul de administrație și institutele științifice partenere sunt reglementate printr-un acord de consorțiu.
      Articolul 8
      Acoperire
      (1)   Organizația acoperă o perioadă de observare de șapte valuri de anchetă, împărțită în trei etape:

                  (a)

                  în cursul etapei I, organizația va efectua un studiu inițial la scară reală în 2010 și 2011 pe baza unui plan elaborat în faza de pregătire;

                  (b)

                  în cursul etapei II, organizația va efectua alte trei studii la scară reală în 2012/2013, 2014/2015 și 2016/2017, va actualiza planul de anchetă pentru a menține nivelul ridicat al acesteia și va difuza datele;

                  (c)

                  în urma unei evaluări științifice favorabile, organizația va efectua în cursul etapei III alte trei studii la scară reală în 2018/2019, 2020/2021 și 2022/2023, va actualiza planul de anchetă pentru a menține nivelul ridicat al acesteia și va difuza datele.

            Articolul 9
      Contribuții
      (1)   Contribuțiile părților contractante vor acoperi costurile de funcționare aferente celor șapte valuri de anchetă în fiecare țară, plus cheltuielile de coordonare și cheltuielile comune, precum cheltuielile de actualizare a planului, de diseminare a datelor rezultate în urma celor șapte valuri de colectare de date, precum și bugetele aferente coordonatorului, coordonatorilor tematici și Comitetului științific de monitorizare.
      (2)   Contribuțiile părților contractante acoperă patru tipuri de costuri: (A) cheltuielile aferente studiului în fiecare țară, (B) costurile de funcționare aferente desfășurării studiului în fiecare țară, (C) cheltuielile de coordonare și (D) alte cheltuieli comune, în măsura în care acestea nu sunt acoperite din alte surse de finanțare. În anexa 3 figurează un tabel care arată estimările preliminare ale acestor costuri pentru etapa I.
      (3)   Fiecare parte contractantă pune la dispoziția Organizației SHARE-ERIC, fie direct, fie prin institutul științific partener de care este răspunzătoare, fonduri care să acopere participarea țării respective la costurile aferente studiului (coloana A a estimărilor preliminare din anexa 3).
      (4)   Fiecare parte contractantă pune la dispoziția institutului științific partener de care este răspunzătoare fonduri care să acopere participarea țării respective la costurile de funcționare (coloana B a estimărilor preliminare din anexa 3).
      (5)   Republica Federală Germania finanțează costurile de coordonare aferente studiului (coloana C a estimărilor preliminare din anexa 3).
      (6)   Fiecare parte contractantă contribuie la SHARE-ERIC cu partea sa din celelalte costuri comune ale studiului care nu sunt acoperite din nicio altă sursă de finanțare. Contribuția fiecărei părți contractante va fi proporțională cu produsul național brut per capita cel mai recent înregistrat de Eurostat, cu precizarea că oricare dintre contribuțiile părților contractante poate fi de maximum 0,5 ori mai mică decât contribuția medie și de maximum 1,5 ori mai mare decât aceasta. Compoziția celorlalte costuri comune trebuie detaliată în planul anual de cheltuieli (coloana D a estimărilor preliminare din anexa 3).
      (7)   SHARE-ERIC sau institutele științifice partenere, în calitate de consorțiu, pot răspunde la cererile de propuneri ale Comisiei Europene, ale Institutului național privind fenomenul îmbătrânirii din SUA, precum și ale altor organisme finanțatoare supranaționale sau naționale care oferă fonduri pentru întregul proiect, pentru toate costurile comune sau pentru o parte din aceste costuri, menționate în anexa 3 coloana D.
      Articolul 10
      Răspundere și asigurare
      (1)   Răspunderea financiară a membrilor pentru datoriile ERIC trebuie să se limiteze la propriile lor contribuții către SHARE-ERIC care au fost convenite de comun acord în planurile anuale de cheltuieli.
      (2)   SHARE-ERIC trebuie să ia măsurile necesare pentru a asigura riscurile specifice aferente elaborării și derulării unui studiu.
      Articolul 11
      Proprietate intelectuală
      (1)   În concordanță cu obiectul prezentului statut, sintagma „proprietate intelectuală” se va defini conform articolului 2 din Convenția de instituire a Organizației Mondiale a Proprietății Intelectuale, semnată la 14 iulie 1967.
      (2)   SHARE-ERIC este proprietarul studiului și al tuturor drepturilor de proprietate intelectuală care rezultă din instituirea acestuia.
      (3)   În ce privește aspectul proprietății intelectuale, relațiile dintre părțile contractante vor fi reglementate de legislația națională a părților contractante.
      Articolul 12
      Diseminarea și utilizarea datelor SHARE
      (1)   SHARE-ERIC difuzează datele colectate către comunitatea științifică imediat după operațiunile de curățire, imputare și documentare.
      (2)   Utilizarea datelor SHARE trebuie să fie gratuită pentru întreaga comunitate științifică. Consiliul de administrație va înființa un consiliu al utilizatorilor care va reprezenta interesele comunității de utilizatori din sfera științei luând în considerare avizele Comitetului științific de monitorizare.
      (3)   Utilizarea și colectarea datelor SHARE face obiectul legislației europene și naționale privind protecția datelor. Utilizarea datelor SHARE de către utilizatori care nu intră sub incidența legislației UE va fi condiționată de semnarea unei declarații de confidențialitate a datelor pe baza formularului Comisiei Europene (JO L 6, 10.1.2002, p. 52).
      Articolul 13
      Achiziții publice și scutiri de taxe
      (1)   SHARE-ERIC tratează candidații la achizițiile publice și ofertanții într-un mod echitabil și nediscriminatoriu, indiferent dacă sunt sau nu stabiliți în Uniunea Europeană. Toate achizițiile publice trebuie să respecte principiile transparenței, nediscriminării și concurenței.
      (2)   În general, achizițiile publice realizate de SHARE-ERIC trebuie să respecte Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (1), modificată, în ceea ce privește pragurile, de Regulamentul (CE) nr. 1422/2007 al Comisiei (2) sau de alte acte, precum și reglementările naționale în materie de achiziții publice aplicabile.
      (3)   În ceea ce privește achizițiile publice de servicii de cercetare și de derulare a anchetelor în cazul cărora beneficiile aparțin întregii comunități științifice și care sunt remunerate în întregime de SHARE-ERIC, se aplică articolul 16 litera (f) din Directiva 2004/18/CE prin intermediul unei proceduri restrânse (anexa 4). În cazul acestor proceduri restrânse, al procedurilor negociate cu publicarea unui anunț de participare, precum și al dialogului competitiv, autoritățile contractante pot limita numărul candidaților corespunzători pe care îi vor invita să depună oferte, să negocieze sau să poarte un dialog, cu condiția să fie disponibil un număr suficient de candidați.
      (4)   Scutirile de taxe care decurg din Directiva 2006/112/CE trebuie limitate la taxa pe valoarea adăugată pentru acele produse și servicii de cercetare și de derulare a anchetelor care sunt destinate uzului oficial, au o valoare mai mare de 250 EUR, servesc întregii comunități științifice și sunt în întregime remunerate de SHARE-ERIC. Nu se aplică alte limitări.
      Articolul 14
      Ocuparea forței de muncă
      (1)   SHARE-ERIC aplică politica egalității de șanse la recrutare. Contractele de angajare trebuie să respecte legislația națională a țării în care se angajează personalul respectiv.
      (2)   Sub rezerva cerințelor legislației naționale, fiecare parte contractantă facilitează în jurisdicția sa deplasarea și stabilirea cetățenilor din țările contractante care participă la activitățile SHARE-ERIC, precum și a membrilor familiilor acestor cetățeni.
      Articolul 15
      Modificări
      (1)   Consiliul este abilitat să modifice prezentul statut și anexele la acesta printr-un vot cu majoritate calificată. O majoritate de două treimi este necesară pentru modificarea oricăror articole și anexe. Data modificărilor se va înregistra în statut.
      (2)   Statutul SHARE-ERIC va respecta în orice moment Regulamentul (CE) nr. 723/2009 privind cadrul juridic comunitar aplicabil unui consorțiu pentru o infrastructură europeană de cercetare și toate celelalte acte cu putere de lege și norme administrative europene aplicabile.
      Articolul 16
      Aderare
      (1)   După intrarea în vigoare a prezentului statut, orice guvern poate adera la acesta cu acordul a două treimi din părțile contractante în cadrul consiliului și în condițiile negociate. Condițiile de aderare trebuie să facă obiectul unui acord între părțile contractante și guvernul sau grupul de guverne care aderă.
      (2)   La propunerea consiliului de administrație și având în vedere principiile stabilite la articolul 4, partea contractantă candidată trebuie să aleagă un institut de cercetare care să fie responsabil de îndeplinirea atribuțiilor științifice ale SHARE-ERIC în propria țară.
      (3)   Consiliul de administrație solicită avizul Comitetului științific de monitorizare în momentul propunerii institutului științific partener.
      Articolul 17
      Durata de funcționare a organizației
      (1)   Organizația se înființează pentru o perioadă care se încheie cel târziu la 31.12.2024. Această perioadă include etapele I, II și III prevăzute la articolul 8.
      (2)   O parte contractantă se poate retrage din organizație după etapa I sau etapa II.
      (3)   Organizația poate fi lichidată printr-o moțiune care să precizeze procedura și calendarul, dacă aceasta este aprobată de consiliu cu o majoritate de două treimi din voturi, în special dacă organizația ia decizia de a nu continua etapa III.
      (4)   Comisia Europeană trebuie notificată cu privire la această decizie în termen de 10 zile de la formularea sa, în conformitate cu articolul 16 din Regulamentul (CE) nr. 723/2009.
      Articolul 18
      Disponibilitatea prezentului statut
      Acest statut trebuie pus la dispoziția publicului prin intermediul site-ului web al SHARE-ERIC, în temeiul articolului 10 din Regulamentul (CE) nr. 723/2009.

         (1)  JO L 134, 30.4.2004, p. 114.

         (2)  JO L 317,5.12.2007, p. 34.

         ANEXA 1

            INSTITUTELE ȘTIINȚIFICE PARTENERE ȘI ȘEFII DE ECHIPĂ LA NIVEL NAȚIONAL

                     Țară

                     Organizații participante

                     Scurtă descriere

                     Austria

                     Universitatea din Linz, Facultatea de Științe Economice

                     Facultatea de Științe Economice a Universității din Linz dirijează participarea Austriei la proiectul SHARE. Centrul său de interes în materie de cercetare este economia muncii, economia publică și problemele reformei pensiilor, precum și economia mediului. Ea va fi reprezentată de Rudolf Winter-Ebmer, profesor de economie și specialist în economia empirică a muncii.

                     Belgia

                     Universitatea din Anvers, CSP

                     CSP are drept obiectiv principal studiul adecvării politicilor sociale. Activitatea sa de cercetare se bazează în principal pe studiile socioeconomice la scară largă cu privire la gospodării. Karel van den Bosch, cercetător confirmat, va conduce echipa belgiană.

                     Belgia

                     Universitatea din Liège, CREPP

                     Principalele domenii de specializare ale CREPP sunt securitatea socială, comportamentul în momentul pensionării, bunăstarea printre cei mai vârstnici și transferurile între generații. Sergio Perelman este responsabil de coordonarea proiectului SHARE în rândul comunității belgiene francofone.

                     Republica Cehă

                     CERGE-EI, Praga

                     CERGE-EI este pe deplin acreditată atât în Statele Unite, cât și în Republica Cehă. Domeniul său principal de expertiză este tranziția socială, economică și politică în țările din Europa Centrală și de Est, precum și în regiunea fostei Uniuni Sovietice. Radim Bohacek va conduce echipa cehă.

                     Germania

                     Universitatea din Mannheim, Institutul de cercetare din Mannheim privind economia îmbătrânirii (MEA)

                     MEA este un centru de excelență cunoscut la nivel mondial care are drept obiect de studiu economia îmbătrânirii. Domeniile de cercetare sunt economiile, asigurările sociale și politicile publice, implicațiile macroeconomice ale fenomenului îmbătrânirii populației și sănătatea publică. MEA este reprezentată de Axel Börsch-Supan, director, care a coordonat familia de proiecte SHARE.

                     Țările de Jos

                     Universitatea din Tilburg,
                     Netspar

                     Netspar este o rețea științifică având drept obiect studiul pensiilor, îmbătrânirii și pensionării și legată de Facultatea de științe economice și administrarea afacerilor a Universității din Tilburg. Directorul său general, Frank van der Duyn Schouten, va conduce echipa olandeză a proiectului SHARE.

         ANEXA 2

            COMITETUL ȘTIINȚIFIC DE MONITORIZARE

         Articolul 1
         Înființare
         Consiliul de administrație va institui un comitet consultativ format din cel puțin șase oameni de știință eminenți, independenți și cu o vastă experiență (denumit în continuare „Comitetul științific de monitorizare”) care va oferi consiliere externă în beneficiul studiului, pentru a se evalua calitatea activității consorțiului de cercetare și pentru a se pune la dispoziția consiliului și a consorțiului de cercetare consiliere periodică.
         Articolul 2
         Independență
         Comitetul științific de monitorizare va fi independent față de SHARE-ERIC.
         Articolul 3
         Atribuții
         (1)   Principala atribuție a Comitetului științific de monitorizare este de a monitoriza calitatea științifică a SHARE. Acesta trebuie să ofere feedback consiliului de administrație și consorțiului de cercetare cel puțin o dată pe an.
         (2)   O dată la doi ani, Comitetul științific de monitorizare va redacta un raport cu privire la consiliul SHARE-ERIC. Acest raport va evalua, de asemenea, serviciile oferite utilizatorilor datelor SHARE.
         (3)   La începutul proiectului și după aproximativ trei ani, Comitetul științific de monitorizare va realiza o reexaminare aprofundată a strategiei științifice a SHARE, în care va explora noi domenii și modalități inovatoare de colectare a datelor.
         Articolul 4
         Membri
         (1)   Membrii Comitetului științific de monitorizare aleg noii membri pe care îi consideră apți pentru a reprezenta suficient toate domeniile științifice acoperite de SHARE.
         (2)   Cel puțin un membru trebuie să fie unul dintre cercetătorii implicați în Studiul longitudinal englez privind îmbătrânirea, pentru a asigura cooperarea strânsă cu acest studiu și pentru a oferi consiliere și orientare suplimentară din prisma propriei experiențe.
         (3)   Cel puțin un membru trebuie să fie unul dintre cercetătorii implicați în Studiul privind sănătatea și pensionarea în SUA, pentru a asigura cooperarea strânsă cu acest studiu și pentru a oferi consiliere și orientare suplimentară din prisma propriei experiențe.
         (4)   Actualul președinte al Comitetului științific de monitorizare este Arie Kapteyn.
         (5)   Ceilalți membri actuali și domeniile pe care le reprezintă sunt:

                     Orazio Attanasio (venituri, consum, economii)

                     Lisa Berkman (epidemiologie socială și biomarkeri)

                     Nicholas Christakis (sociologie medicală și date administrative)

                     Mick Couper (metode de sondaj, metode de diseminare a datelor și noi tehnologii)

                     Michael Hurd (economii și sănătate, accesul la date și calitatea datelor; armonizare cu serviciul de resurse umane)

                     Daniel McFadden (metodologia sondajelor)

                     Norbert Schwarz (psihologia sondajelor și metodologia accesului la date)

                     Andrew Steptoe (biomarkeri, armonizare cu ELSA, Laboratorul european de verificare a structurilor)

               Articolul 5
         Bugetul
         (1)   Președintele Comitetului științific de monitorizare primește un buget în conformitate cu articolul 9 alineatul (1) din statutul SHARE-ERIC pentru cheltuieli de călătorie și onorariile membrilor comitetului. Președintele Comitetului științific de monitorizare este liber să decidă asupra modului în care este utilizat bugetul.
         (2)   Bugetul anual curent este de 30 000 EUR. Administrarea tehnică a bugetului îi revine personalului consiliului de administrare.

         ANEXA 3

            ESTIMĂRILE PRELIMINARE ALE COSTURILOR PE DURATA ETAPEI I (VALUL 4)

         Prezenta anexă oferă estimări preliminare pentru valul de anchetă 4 al SHARE, din 2010 și 2011, care are loc în cursul etapei I conform articolului 8 alineatul (1). Categoriile de costuri se referă la articolul 9 („Contribuții”). Prezenta anexă nu reprezintă planul anual de cheltuieli prevăzut la articolul 6 alineatul (5), ci servește drept punct de plecare pentru acest plan, care va fi întocmit de consiliul de administrație odată cu înființarea SHARE-ERIC.
         (A): Estimările preliminare ale costurilor aferente studiului au fost generate de echipa de gestionare a SHARE pe baza costurilor care au fost înregistrate în 2006 și 2008. Pentru noile țări, estimările preliminare se bazează pe costurile existente în țările comparabile.
         (B): Estimările preliminare ale cheltuielilor de funcționare se bazează pe ipoteza angajării a două persoane cu normă întreagă în fiecare țară, cu salarii care sunt conforme cu programul Marie Curie al UE și pe estimările cheltuielilor de călătorie, de subzistență și generale din fiecare țară, pe baza valurilor de anchetă din 2006 și 2008.
         Costurile de funcționare preliminare pentru Austria, Republica Cehă, Franța, Germania și Polonia au fost furnizate de aceste țări. Se poate ca estimările acestora privind costurile de funcționare să fi luat în calcul un număr mai mare sau mai mic de persoane angajate decât cel prevăzut de estimările echipei de gestionare a SHARE.
         (C): Costurile de coordonare pentru Germania au fost estimate pe baza valurilor de anchetă din 2006 și 2008.
         (D): Contribuția țărilor la toate celelalte costuri comune a fost estimată pe baza valurilor din 2006 și 2008 și alocate fiecărei țări în conformitate cu articolul 9 alineatul (5). Aceste contribuții pot fi însă cu mult mai scăzute, ajungând chiar la nivelul zero, dacă alte organisme de finanțare, cum ar fi Comisia Europeană sau Institutul național privind fenomenul îmbătrânirii din SUA contribuie la aceste costuri prin intermediul granturilor sau al contractelor separate.

            Costurile estimate pentru valul 4 (2010-11) per țară și sursă

                     (în mii de euro)

                     (Α)
                     Costuri aferente studiului pentru un eșantion de 6 000 de indivizi

                     (B)
                     Costuri de funcționare (personal, călătorii și costuri generale)

                     (C)
                     Costuri de coordonare

                     (D)
                     Contribuția maximă la celelalte costuri comune

                     Total

                        Austria

                     1 006

                     322

                     109

                        1 438

                        Belgia

                     778

                     318

                     99

                        1 194

                        Republica Cehă

                     338

                     167

                     71

                        576

                        Danemarca

                     892

                     409

                     105

                        1 406

                        Estonia

                     460

                     243

                     59

                        761

                        Franța

                     1 024

                     327

                     97

                        1 448

                        Germania

                     784

                     314

                     1 887

                     102

                        3 087

                        Grecia

                     602

                     285

                     84

                        971

                        Ungaria

                     460

                     243

                     55

                        758

                        Irlanda

                     1 024

                     339

                     126

                        1 490

                        Israel

                     602

                     285

                     79

                        966

                        Italia

                     782

                     322

                     88

                        1 191

                        Luxemburg

                     1 556

                     358

                     145

                        2 059

                        Țările de Jos

                     794

                     314

                     117

                        1 224

                        Polonia

                     453

                     226

                     50

                        730

                        Portugalia

                     602

                     285

                     66

                        953

                        Slovenia

                     460

                     243

                     79

                        781

                        Spania

                     786

                     300

                     91

                        1 177

                        Suedia

                     1 024

                     339

                     107

                        1 471

                        Elveția

                     1 556

                     358

                     122

                        2 036

                        TOTAL

                        15 983

                        5 997

                        1 887

                        1 851

                        25 719

         ANEXA 4

            PROCEDURA DE LICITAȚIE RESTRÂNSĂ

         Următoarea procedură de licitație restrânsă se aplică tuturor serviciilor de cercetare și de derulare a anchetelor în cazul cărora beneficiile aparțin întregii comunități științifice și care sunt remunerate în întregime de SHARE-ERIC.
         Serviciile de cercetare și de derulare a anchetelor includ acele servicii de cercetare și derulare care sunt necesare pentru menținerea și dezvoltarea nivelului ridicat al tehnologiilor de anchetă. Printre ele se numără, printre altele, și dezvoltarea software-ului de sondaj, cercetarea în materie de metodologia sondajului și dezvoltarea de noi tehnici de intervievare, precum și aplicarea acestora pe teren.
         Descrierea serviciilor care trebuie obținute prin procedura de licitație trebuie pusă la dispoziția publicului într-un anunț de contract înainte de începerea procedurii de licitație. Părțile contractante indică în acest anunț criteriile sau normele obiective și nediscriminatorii pe care au intenția să le aplice, numărul minim de candidați pe care estimează că îi vor invita și, dacă este cazul, numărul maxim.
         Competiția se poate limita la trei furnizori potențiali. Dacă există trei sau mai puțin de trei furnizori pe piață pentru serviciile care urmează a fi contractate, toți furnizorii de pe piață trebuie incluși în competiție.
         Alegerea dintre ofertanți se va baza pe prețul de ofertă cel mai scăzut și serviciul cu calitatea cea mai ridicată. Calitatea serviciului este definită de descrierea de mai sus.


title: Decizia (UE) 2015/1603 a Comisiei din 13 august 2015 privind o măsură luată de Spania, în conformitate cu articolul 7 din Directiva 89/686/CEE a Consiliului, destinată retragerii de pe piață a unui tip de dispozitive ajutătoare la plutire pentru învățarea înotului

text:
               24.9.2015

               RO

               Jurnalul Oficial al Uniunii Europene

               L 248/99

         DECIZIA (UE) 2015/1603 A COMISIEI
   din 13 august 2015
   privind o măsură luată de Spania, în conformitate cu articolul 7 din Directiva 89/686/CEE a Consiliului, destinată retragerii de pe piață a unui tip de dispozitive ajutătoare la plutire pentru învățarea înotului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/686/CEE a Consiliului din 21 decembrie 1989 privind apropierea legislațiilor statelor membre referitoare la echipamentul individual de protecție (1), în special articolul 7,
   întrucât:

               (1)

               Autoritățile spaniole au notificat Comisiei și celorlalte state membre o măsură destinată retragerii de pe piață a dispozitivelor ajutătoare la plutire pentru învățarea înotului de tipul Delphin Schwimmscheiben- Typ Super, fabricate de societatea Delphin Vertriebs- und Service GmbH, D-61192 Niddatal, Germania. Produsul purta marcajul CE, în conformitate cu Directiva 89/686/CEE, întrucât fusese supus unor încercări și unei examinări de tip, în conformitate cu dispozițiile standardului armonizat EN 13138-1:2008 (Dispozitive ajutătoare la plutire pentru învățarea înotului – Partea 1: Cerințe de securitate și metode de încercare pentru dispozitivele ajutătoare la plutire purtate de o persoană), de către organismul notificat german TÜV Rheinland LGA Products GmbH (NB 0197). Produsul este considerat a fi un echipament individual de protecție clasificat în categoria II.

               (2)

               Notificarea a avut loc în urma unui raport de accident: după o sesiune de înot, în timp ce părinții săi își strângeau obiectele personale înainte de a se întoarce acasă, un copil a mușcat unul dintre discuri, detașând o mică bucată a acestuia și înghițind-o, motiv pentru care a avut nevoie de asistență medicală și de spitalizare.

               (3)

               Autoritățile spaniole au dispus retragerea produsului de pe piață. Măsura a fost motivată de aplicarea nesatisfăcătoare a standardelor menționate la articolul 5 din Directiva 89/686/CEE, în special a standardului armonizat EN 13138-1:2008 (Dispozitive ajutătoare la plutire pentru învățarea înotului – Partea 1: Cerințe de securitate și metode de încercare pentru dispozitivele ajutătoare la plutire purtate de o persoană), clauza 5.4.2 (Piese de mici dimensiuni), referitoare la cerința esențială de sănătate și de siguranță prevăzută la punctul 1.2.1 din anexa II la Directiva 89/686/CEE (Absența riscurilor și a altor factori de nocivitate „inerentă”). Clauza 5.4.2 din standardul EN 13138-1 prevede că piesele atașate de mici dimensiuni trebuie să reziste la o forță de tracțiune de (90 ± 2) N în direcția cea mai susceptibilă de a provoca o disfuncționalitate, fără a se detașa de dispozitiv. Piesele care se pot detașa nu ar trebui să încapă în întregime în cilindrul pentru piese de dimensiuni reduse, a cărui încercare trebuie să fie efectuată în conformitate cu standardul EN 71-1.

               (4)

               Autoritățile spaniole au indicat că, după efectuarea încercărilor de tracțiune în conformitate cu standardul armonizat EN 13138-1:2008, s-a constatat că piesele de mici dimensiuni se pot detașa de produs și pot fi înghițite de copiii mici cărora le este destinat produsul. Valoarea forței de tracțiune la care se detașau piesele de mici dimensiuni era întotdeauna mai mică de 90 N, iar piesele încăpeau în întregime în cilindrul pentru piese de dimensiuni reduse. Autoritățile spaniole au considerat că încercările menționate în clauza 5.4.2 din standardul respectiv nu se limitează la piesele atașate de mici dimensiuni, ci vizează piesele de mici dimensiuni în general. Ele au utilizat un aparat de „încercare la mușcare”, în conformitate cu încercările definite în standardele EN 12227:2010 (Țarcuri pentru uz casnic – Cerințe de securitate și metode de încercare) și EN 716-2:2008 (Mobilă – Pătuțuri pentru copii și pătuțuri pliante pentru uz casnic – Partea 2: Metode de încercare).

               (5)

               Autoritățile germane nu au fost de acord cu evaluarea riscului efectuată de autoritățile spaniole, considerând că metoda de încercare utilizată nu este compatibilă cu utilizarea practică a echipamentului. În opinia lor, clauza 5.4.2 din standardul EN 13138-1 vizează doar piesele atașate de mici dimensiuni. Autoritățile germane au susținut că produsul nu prezintă niciun risc grav, întrucât el nu este o jucărie, și că scenariul de risc descris de autoritățile spaniole este nerealist.

               (6)

               De asemenea, fabricantul a pus sub semnul întrebării metoda de încercare utilizată de autoritățile spaniole. În cadrul examinării CE de tip a produsului, organismul notificat nu a efectuat o încercare în conformitate cu clauza 5.4.2 din standardul EN 13138-1, menționând că produsul nu conține piese atașate de mici dimensiuni.

               (7)

               În urma notificării, fabricantul a solicitat organismului notificat să efectueze o nouă încercare de tracțiune în conformitate cu clauza 8.5.2.2 din standardul EN 1888:2012 (Articole pentru îngrijirea copiilor – Cărucioare pentru copii – Cerințe de securitate și metode de încercare), utilizând aparatul de „încercare la mușcare” descris în clauza 5.7 din standardul respectiv, identic cu aparatul de „încercare la mușcare” descris în standardele EN 716-2 și EN 12227. Nicio piesă de mici dimensiuni nu s-a detașat de corpul produsului. În plus, organismul notificat a efectuat ulterior o încercare asemănătoare metodei de încercare pentru piesele de mici dimensiuni prevăzută în standardul EN 71-1 (Siguranța jucăriilor – Partea 1: Proprietăți mecanice și fizice), care a arătat că nicio parte nu s-a detașat de dispozitiv atunci când acesta a fost supus unei forțe de tracțiune de 90 N.

               (8)

               Comisia a solicitat asistență tehnică de specialitate pentru a evalua principalele chestiuni implicate în acest caz. Un studiu extern realizat de experți tehnici a concluzionat că realizarea unor încercări doar asupra pieselor atașate de mici dimensiuni este suficientă pentru a demonstra conformitatea cu cerința esențială de sănătate și de siguranță prevăzută la punctul 1.2.1 din anexa II la Directiva 89/686/CEE.

               (9)

               Standardul EN 13138-1 nu prevede o metodă de încercare clară pentru realizarea unor încercări asupra pieselor atașate de mici dimensiuni. Având în vedere această ambiguitate, era necesar să se aleagă una dintre metodele de încercare adecvate disponibile, ținând cont de natura produsului. Autoritățile spaniole au aplicat metoda de încercare pe care au considerat-o cea mai adecvată pentru a evalua riscurile produsului. Experții tehnici au ajuns, totuși, la concluzia că metoda de încercare aplicată de autoritățile spaniole nu este adecvată.

               (10)

               Încercarea de tracțiune efectuată de organismul notificat german poate fi considerată ca fiind singura metodă de încercare relevantă în acest caz. Prin urmare, metoda de încercare utilizată în scopul examinării CE de tip este valabilă și evaluarea efectuată de organismul notificat în cadrul acestei examinări a fost realizată în mod corect.

               (11)

               Potrivit statisticilor disponibile privind dispozitivele ajutătoare pentru înot fabricate din materiale cu flotabilitate inerentă și accidentele legate de acestea, se poate concluziona că dispozitivele ajutătoare pentru înot fabricate din aceste materiale nu prezintă riscuri deosebite de sufocare atunci când ele sunt utilizate în conformitate cu scopul căruia îi sunt destinate și în condițiile de utilizare prevăzute. Aceste produse sunt destinate a fi utilizate doar în apă,

         ADOPTĂ PREZENTA DECIZIE:
   Articolul 1
   Măsura luată de autoritățile spaniole de a retrage de pe piață dispozitivele ajutătoare la plutire pentru învățarea înotului de tipul Delphin Schwimmscheiben- Typ Super, fabricate de societatea Delphin Vertriebs- und Service GmbH, D-61192 Niddatal, Germania, nu este justificată.
   Articolul 2
   Prezenta decizie se adresează statelor membre.

      Adoptată la Bruxelles, 13 august 2015.

            Pentru Comisie

         Elżbieta BIEŃKOWSKA

            Membru al Comisiei

      (1)  JO L 399, 30.12.1989, p. 18.


title: Decizia 2004/811/PESC a Consiliului din 5 iulie 2004 privind încheierea Acordului între Uniunea Europeană și Regatul Norvegiei privind participarea Regatului Norvegiei la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei

text:
               18/Volumul 03

               RO

               Jurnalul Ofícial al Uniunii Europene

               69

         32004D0811

               L 354/85

               JURNALUL OFÍCIAL AL UNIUNII EUROPENE

      DECIZIA 2004/811/PESC A CONSILIULUI

   din 5 iulie 2004
   privind încheierea Acordului între Uniunea Europeană și Regatul Norvegiei privind participarea Regatului Norvegiei la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolul 24 al acestuia,
   având în vedere recomandările președinției,
   întrucât:

               (1)

               La 29 septembrie 2003, Consiliul a adoptat Acțiunea comună 2003/681/PESC privind Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei (1).

               (2)

               Articolul 9 alineatul (6) din acțiunea comună prevede că normele metodologice privind participarea statelor terțe fac obiectul unui acord, în conformitate cu articolul 24 din Tratatul privind Uniunea Europeană.

               (3)

               Ca urmare a Deciziei Consiliului din 2 martie 2004 care autorizează președinția, asistată, după caz, de secretarul general/înalt reprezentant, să angajeze negocieri, președinția a negociat un acord cu Regatul Norvegiei privind participarea Regatului Norvegiei la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei.

               (4)

               Acest acord ar trebui aprobat,

         DECIDE:
   Articolul 1
   Acordul dintre Uniunea Europeană și Regatul Norvegiei privind participarea Regatului Norvegiei la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei se aprobă în numele Uniunii Europene.
   Textul acordului se anexează la prezenta decizie.
   Articolul 2
   Președintele Consiliului este autorizat să desemneze persoana împuternicită să semneze acordul prin care Uniunea Europeană își asumă obligații.
   Articolul 3
   Prezenta decizie produce efecte de la data adoptării sale.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 5 iulie 2004.

            Pentru Consiliu

            Președintele

         G. ZALM

      (1)  JO L 249, 1.10.2003, p. 66.


title: 2008/522/CE: Decizia Parlamentului European din 24 aprilie 2007 privind închiderea conturilor Agenției Europene pentru Medicamente pentru exercițiul financiar 2005

text:
               15.7.2008

               RO

               Jurnalul Oficial al Uniunii Europene

               L 187/133

      DECIZIA PARLAMENTULUI EUROPEAN

   din 24 aprilie 2007
   privind închiderea conturilor Agenţiei Europene pentru Medicamente pentru exerciţiul financiar 2005
   (2008/522/CE)
   PARLAMENTUL EUROPEAN,
   având în vedere conturile anuale finale ale Agenţiei Europene pentru Medicamente pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Agenţiei Europene pentru Medicamente pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 726/2004 al Parlamentului European şi al Consiliului din 31 martie 2004 de stabilire a procedurilor comunitare privind autorizarea şi supravegherea medicamentelor de uz uman şi veterinar şi de instituire a unei Agenţii Europene pentru Medicamente (4), în special articolul 68,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru mediu, sănătate publică şi siguranţă alimentară (A6-0099/2007),

               1.

               constată că situaţia conturilor finale anuale ale Agenţiei Europene pentru Medicamente pentru exerciţiile financiare 2004 şi 2005 se prezintă după cum urmează:
               Contul de venituri şi cheltuieli pentru exerciţiile financiare 2004 şi 2005

                           (în mii EUR)

                           2005

                           2004

                              Venituri

                           Onorarii aferente autorizaţiilor de comercializare

                           72 613

                           68 412

                           Subvenţii din partea Comisiei, inclusiv contribuţii primite în cadrul EE

                           22 847

                           20 529

                           Subvenţie comunitară pentru medicamente orfane

                           6 110

                           4 026

                           Contribuţii pentru programe comunitare

                           0

                           0

                           Venituri administrative

                           3 423

                           1 973

                           Venituri diverse

                           1 643

                           1 473

                              Total venituri (a)

                              106 636

                              96 413

                              Cheltuieli

                           Cheltuieli de personal

                           40 057

                           34 333

                           Cheltuieli administrative

                           17 022

                           11 224

                           Cheltuieli de funcţionare

                           41 999

                           38 573

                           Amortizare

                           5 333

                           3 650

                           Alte cheltuieli

                           104

                           280

                              Total cheltuieli (b)

                              104 515

                              88 060

                              Rezultatul din exploatare (c = a - b)

                              2 121

                              8 353

                              Rezultatul financiar (e)

                           2 257

                           1 160

                              Rezultatul economic (f = c + e)

                              4 378

                              9 513

                              Sursa: Datele agenţiei. Prezentul tabel rezumă datele furnizate de agenţie în conturile sale anuale.

               2.

               aprobă închiderea conturilor Agenţiei Europene pentru Medicamente pentru exerciţiul financiar 2005;

               3.

               încredinţează Preşedintelui sarcina de a transmite prezenta decizie directorului executiv al Agenţiei Europene pentru Medicamente, Consiliului, Comisiei şi Curţii de Conturi şi de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO C 266, 31.10.2006, p. 4.

      (2)  JO C 312, 19.12.2006, p. 12.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 136, 30.4.2004, p. 1. Regulament modificat prin Regulamentul (CE) nr. 1901/2006 (JO L 378, 27.12.2006, p. 1).

      (5)  JO L 357, 31.12.2002, p. 72.


title: Decizia (UE) 2015/1339 a Consiliului din 13 iulie 2015 privind adoptarea, în numele Uniunii Europene, a Amendamentului de la Doha la Protocolul de la Kyoto la Convenția-cadru a Organizației Națiunilor Unite asupra schimbărilor climatice și îndeplinirea în comun a angajamentelor care decurg din acesta

text:
               4.8.2015

               RO

               Jurnalul Oficial al Uniunii Europene

               L 207/1

         DECIZIA (UE) 2015/1339 A CONSILIULUI
   din 13 iulie 2015
   privind adoptarea, în numele Uniunii Europene, a Amendamentului de la Doha la Protocolul de la Kyoto la Convenția-cadru a Organizației Națiunilor Unite asupra schimbărilor climatice și îndeplinirea în comun a angajamentelor care decurg din acesta
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (6) al doilea paragraf litera (a),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               La Conferința privind schimbările climatice de la Doha, din decembrie 2012, părțile la Protocolul de la Kyoto la Convenția-cadru a Organizației Națiunilor Unite asupra schimbărilor climatice („Protocolul de la Kyoto”) au adoptat Amendamentul de la Doha, prin care se stabilește cea de a doua perioadă de angajament în cadrul Protocolului de la Kyoto, care începe la 1 ianuarie 2013 și se încheie la 31 decembrie 2020 („Amendamentul de la Doha”). Amendamentul de la Doha aduce modificări la anexa B la Protocolul de la Kyoto, ce stabilesc angajamente suplimentare obligatorii din punct de vedere juridic privind reducerea emisiilor de gaze cu efect de seră care revin părților enumerate în anexa respectivă pentru cea de a doua perioadă de angajament și modifică și prevăd dispoziții suplimentare privind punerea în aplicare a angajamentelor privind reducerea emisiilor de gaze cu efect de seră care revin părților în cea de a doua perioadă de angajament.

               (2)

               Uniunea și statele sale membre au aprobat Amendamentul de la Doha ca parte a unui pachet prin care părțile la Convenția-cadru a Organizației Națiunilor Unite asupra schimbărilor climatice („convenția”) au convenit să adopte, până la sfârșitul anului 2015, un protocol, un alt instrument juridic sau o înțelegere cu forță juridică în temeiul convenției aplicabil tuturor părților, care ar trebui să producă efecte și să fie pus în aplicare începând cu 2020. Negocierile privind acest instrument obligatoriu din punct de vedere juridic sunt în curs în cadrul grupului de lucru ad hoc privind platforma de la Durban pentru o acțiune consolidată.

               (3)

               Amendamentul de la Doha este condiționat de acceptarea acestuia de către părțile la Protocolul de la Kyoto și va intra în vigoare, pentru părțile care l-au acceptat, în a nouăzecea zi de la data primirii de către depozitarul convenției a instrumentului de acceptare din partea a cel puțin trei pătrimi din părțile la Protocolul de la Kyoto. În total, sunt necesare 144 de instrumente de acceptare pentru intrarea în vigoare a Amendamentului de la Doha.

               (4)

               Consiliul a convenit, în concluziile sale din 9 martie 2012, să propună pentru Uniune și pentru statele sale membre un angajament comun cantitativ de reducere a emisiilor cu 20 % pentru cea de a doua perioadă de angajament din cadrul Protocolului de la Kyoto. Acest angajament a fost stabilit pe baza emisiilor totale de gaze cu efect de seră permise în perioada 2013-2020 în cadrul pachetului privind schimbările climatice și energia (2).

               (5)

               Consiliul a decis, de asemenea, în conformitate cu această abordare, că obligațiile fiecărui stat membru de reducere a emisiilor la nivel individual nu va depăși obligațiile convenite în legislația Uniunii și că angajamentul are la bază suma emisiilor din anul de referință ale fiecărui stat membru în conformitate cu Protocolul de la Kyoto. În consecință, Uniunea și statele sale membre au convenit, la Conferința privind schimbările climatice de la Doha, asupra unui angajament cantitativ de reducere a emisiilor care le limitează emisiile anuale medii de gaze cu efect de seră în cea de a doua perioadă de angajament la 80 % din suma emisiilor lor din anul de referință. Acest lucru este reflectat în Amendamentul de la Doha.

               (6)

               În conformitate cu concluziile Consiliului din 9 martie 2012, Uniunea și statele sale membre s-au oferit, de asemenea, să se angajeze la o reducere de 30 % până în 2020, în comparație cu nivelurile din 1990, ca parte a unui acord global și cuprinzător pentru perioada de după 2012, cu condiția ca și alte țări dezvoltate să se angajeze să realizeze reduceri comparabile ale emisiilor, iar țările în curs de dezvoltare să contribuie în mod corespunzător, în funcție de propriile responsabilități și posibilități. Această ofertă este reflectată de asemenea în Amendamentul de la Doha.

               (7)

               Obiectivele pentru Uniune și statele sale membre sunt enumerate în Amendamentul de la Doha având o notă de subsol în care se precizează că aceste obiective se bazează pe înțelegerea că vor fi îndeplinite în comun de Uniunea Europeană și statele sale membre, în conformitate cu articolul 4 din Protocolul de la Kyoto. Uniunea, statele sale membre, Croația și Islanda au emis, de asemenea, o declarație comună cu ocazia adoptării Amendamentului de la Doha, în care își exprimă intenția de a-și îndeplini în comun angajamentele pentru cea de a doua perioadă de angajament. Această declarație este reflectată în raportul conferinței și a fost reafirmată în concluziile Consiliului din 17 decembrie 2012.

               (8)

               Prin decizia de a-și îndeplini în comun angajamentele, în conformitate cu articolul 4 din Protocolul de la Kyoto, Uniunea și statele sale membre sunt, în temeiul articolului respectiv alineatul (6) și în conformitate cu articolul 24 alineatul (2) din Protocolul de la Kyoto, responsabile solidar de îndeplinirea angajamentelor lor cantitative de reducere a emisiilor, asumate în temeiul articolului 3 alineatul (1a) din Protocolul de la Kyoto. În consecință, și în conformitate cu articolul 4 alineatul (3) din Tratatul privind Uniunea Europeană, statele membre au, în mod individual și colectiv, obligația de a lua toate măsurile corespunzătoare, generale sau individuale, pentru a asigura îndeplinirea obligațiilor care rezultă din acțiuni ale instituțiilor Uniunii, pentru a facilita îndeplinirea acestui angajament, precum și de a se abține de la orice măsură care ar putea pune în pericol realizarea acestuia.

               (9)

               În aceeași declarație, Uniunea, statele sale membre, Croația și Islanda au declarat, de asemenea, în conformitate cu articolul 4 alineatul (1) din Protocolul de la Kyoto, care le permite părților să își îndeplinească în comun angajamentele asumate în temeiul articolului 3 din Protocolul de la Kyoto, că articolul 3 alineatul (7b) din Protocolul de la Kyoto va fi aplicat cantității comune atribuite în temeiul acordului privind îndeplinirea în comun a angajamentelor de către Uniune, statele sale membre, Croația și Islanda și nu va fi aplicat statelor membre, Croației și Islandei în mod individual. Consiliul, la reuniunea sa din 15 decembrie 2009, a salutat cererea Islandei de a-și îndeplini angajamentele în cadrul celei de a doua perioade de angajament în comun cu Uniunea și statele sale membre și a invitat Comisia să prezinte o recomandare de deschidere a negocierilor necesare cu privire la un acord cu Islanda care să fie în conformitate cu principiile și criteriile prevăzute în pachetul privind schimbările climatice și energia al Uniunii. Acordul dintre Uniunea Europeană și statele membre ale acesteia, pe de o parte, și Islanda, pe de altă parte, cu privire la participarea Islandei la îndeplinirea în comun a angajamentelor Uniunii Europene, ale statelor membre ale acesteia și ale Islandei pentru cea de a doua perioadă de angajament din cadrul Protocolului de la Kyoto la Convenția-cadru a Organizației Națiunilor Unite asupra schimbărilor climatice (3) („acordul cu Islanda”) stabilește condițiile acestei participări.

               (10)

               Articolul 4 din Protocolul de la Kyoto impune părților care convin să își îndeplinească în comun angajamentele asumate în temeiul articolului 3 din Protocolul de la Kyoto să stabilească în acordul respectiv privind îndeplinirea în comun a angajamentelor nivelul de emisii alocat fiecărei părți. Protocolul de la Kyoto impune ca părțile la un acord privind îndeplinirea în comun a angajamentelor să notifice secretariatului convenției condițiile acordului respectiv la data depunerii instrumentelor lor de ratificare sau de aprobare.

               (11)

               În temeiul Convenției și al Protocolului de la Kyoto, statele membre sunt în primul rând responsabile pentru emisiile lor. Pentru a facilita activitățile de contabilizare și conformarea în cadrul celei de a doua perioade de angajament, statele membre sunt hotărâte să încredințeze Uniunii gestionarea unei părți a unităților cantității atribuite lor prin crearea unei cantități atribuite pentru Uniune.

               (12)

               În conformitate cu legislația în vigoare a Uniunii, nivelul respectiv de emisii alocat Uniunii acoperă emisiile de gaze cu efect de seră care fac obiectul Directivei 2003/87/CE a Parlamentului European și a Consiliului (4), în măsura în care aceste emisii de gaze cu efect de seră fac obiectul anexei A la Protocolul de la Kyoto.

               (13)

               Nivelurile respective de emisii ale statelor membre și ale Islandei acoperă emisiile de gaze cu efect de seră de la surse și eliminarea de către absorbanți pe teritoriile lor, în cazul în care respectivele surse și respectivii absorbanți nu fac obiectul Directivei 2003/87/CE, dar fac obiectul Protocolului de la Kyoto. Aceasta include toate emisiile de la surse și eliminările de către absorbanți rezultate din activități umane legate de folosința terenurilor, de schimbarea folosinței terenurilor și de silvicultură (LULUCF) care fac obiectul articolului 3 alineatele (3) și (4) din Protocolul de la Kyoto, care sunt înregistrate de statele membre respective și de Islanda, precum și emisiile de trifluorură de azot (NF3).

               (14)

               Orice emisii nete rezultate din sectorul LULUCF și emisiile de NF3 într-un stat membru pot fi compensate prin performanțe deosebite ale statului membru respectiv în alte sectoare care nu fac obiectul schemei Uniunii de comercializare a certificatelor de emisii sau prin utilizarea mecanismelor flexibile ale Protocolului de la Kyoto. De asemenea, un stat membru poate utiliza drepturile de emisii excedentare reportate din prima perioadă de angajament, deținute în rezerva excedentară din perioada anterioară (REPA), pentru a acoperi emisiile rezultate din sectorul LULUCF și emisiile de NF3, în măsura în care emisiile sale depășesc cantitatea atribuită. În cazul în care se constată că un stat membru se confruntă în continuare cu emisii nete neprevăzute semnificative rezultate din sectorul LULUCF, și cu emisii nete neprevăzute semnificative de NF3, cu toate că apus în aplicare politici solide de limitare a acestora, Comisia ar trebui să aibă în vedere și alte opțiuni pentru a acorda asistență statului membru respectiv.

               (15)

               În conformitate cu concluziile Consiliului din 9 martie 2012 și cu oferta Uniunii și a statelor sale membre de a stabili un obiectiv de 80 % în cea de a doua perioadă de angajament, nivelurile de emisii ale statelor membre sunt egale cu suma alocărilor anuale de emisii pentru perioada 2013-2020, determinate în temeiul Deciziei nr. 406/2009/CE a Parlamentului European și a Consiliului (5). Această cantitate, bazată pe valorile potențialului de încălzire globală din al patrulea raport de evaluare al Grupului interguvernamental privind schimbările climatice, a fost stabilită în conformitate cu anexa II la Decizia 2013/162/UE a Comisiei (6) și ajustată prin Decizia de punere în aplicare 2013/634/UE a Comisiei (7). Nivelul emisiilor pentru Islanda a fost stabilit în acordul cu Islanda.

               (16)

               În concordanță cu considerentul 11 unitățile cantității atribuite care sunt disponibile în registrul Uniunii la sfârșitul celei de a doua perioade de angajament ar trebui să fie returnate în registrele statelor membre, după ce Uniunea și-a respectat obligația prevăzută în articolul 11 alineatul (3) din Regulamentul (UE) nr. 525/2013 al Parlamentului European și al Consiliului (8) și fără a aduce atingere articolului 10 alineatul (7) din respectivul regulament. Alocarea unităților cantității atribuite returnate are loc pentru a aborda circumstanțele unice ale ratificării Amendamentului de la Doha și nu este aplicabilă și nu aduce atingere niciunei distribuiri a eforturilor între statele membre în alte contexte la nivel internațional sau la nivelul Uniunii.

               (17)

               În temeiul Regulamentului (UE) nr. 525/2013, statele membre au obligația de a raporta alocarea reală sau estimată a emisiilor verificate raportate de instalații și operatori în temeiul Directivei 2003/87/CE către categoriile de surse din inventarul gazelor cu efect de seră la nivel național, acolo unde este posibil, și raportul dintre emisiile verificate și totalul emisiilor de gaze cu efect de seră raportate din respectivele categorii de surse. Acest lucru le permite statelor membre să raporteze separat cu privire la emisiile acoperite de nivelurile proprii de emisii. Secțiunea privind cantitatea atribuită Uniunii din raportul acesteia ar trebui să identifice cantitatea emisiilor acoperite de cantitatea atribuită Uniunii produse în fiecare stat membru.

               (18)

               Conferința părților, care funcționează ca reuniune a părților la Protocolul de la Kyoto, a decis că fiecare parte care și-a asumat un angajament inclus în listă pentru a doua perioadă de angajament ar trebui să transmită secretariatului convenției, până la 15 aprilie 2015, un raport pentru a facilita calculul propriei cantități atribuite. Comisia ar trebui să elaboreze raportul menit să faciliteze calculul cantității atribuite a Uniunii și un raport menit să faciliteze calculul cantității atribuite în comun a Uniunii, a statelor sale membre și a Islandei. Comisia, statele membre și Islanda ar trebui să își prezinte rapoartele până la 15 aprilie 2015, care vor stabili cantitățile care le-au fost atribuite, acestea fiind egale cu nivelurile lor de emisii, astfel cum sunt enumerate în anexa II la prezenta decizie.

               (19)

               Pentru a sublinia angajamentul Uniunii și al statelor sale membre privind intrarea în vigoare în timp util a Amendamentului de la Doha, Uniunea, statele sale membre și Islanda ar trebui să depună eforturi pentru a-l ratifica cel târziu în al treilea trimestru al anului 2015.

               (20)

               Amendamentul de la Doha ar trebui aprobat în numele Uniunii,

         ADOPTĂ PREZENTA DECIZIE:
   Articolul 1
   Se aprobă, în numele Uniunii, Amendamentul de la Doha la Protocolul de la Kyoto la Convenția-cadru a Organizației Națiunilor Unite asupra schimbărilor climatice, convenit la 8 decembrie 2012 la Doha.
   Textul Amendamentului de la Doha se atașează la prezenta decizie.
   Articolul 2
   Uniunea și statele sale membre își îndeplinesc angajamentele asumate în temeiul articolului 3 din Protocolul de la Kyoto și al Amendamentului de la Doha în conformitate cu notificarea condițiilor acordului privind îndeplinirea în comun a angajamentelor Uniunii Europene, ale statelor sale membre și ale Islandei asumate în temeiul articolului 3 din Protocolul de la Kyoto în conformitate cu articolul 4 din Protocolul de la Kyoto („notificarea”), stabilite în anexa I la prezenta decizie.
   Articolul 3
   (1)   Cantitățile atribuite ale statelor membre și ale Islandei sunt egale cu nivelurile de emisii stabilite în notificare. Până la 15 aprilie 2015, fiecare stat membru prezintă secretariatului convenției un raport menit să faciliteze calculul cantității atribuite, în conformitate cu cerințele Protocolului de la Kyoto, cu Amendamentul de la Doha și cu deciziile adoptate în temeiul acestora.
   (2)   Comisia elaborează un raport menit să faciliteze calculul cantității atribuite Uniunii și un raport menit să faciliteze calculul cantității atribuite în comun Uniunii, statelor sale membre și Islandei („cantitatea atribuită în comun”), în conformitate cu cerințele Protocolului de la Kyoto, cu Amendamentul de la Doha și cu deciziile adoptate în temeiul acestora. Comisia transmite aceste rapoarte secretariatului convenției până la 15 aprilie 2015.
   Articolul 4
   (1)   Toate unitățile cantității atribuite emise pentru cea de a doua perioadă de angajament disponibile în registrul Uniunii, după ce Uniunea și-a respectat obligația prevăzută în articolul 11 alineatul (3) din Regulamentul (UE) nr. 525/2013 și după ce a fost efectuat orice transfer de unități ale cantității atribuite în conformitate cu actele de punere în aplicare adoptate în temeiul articolului 10 alineatul (7) din Regulamentul (UE) nr. 525/2013 („excedentul Uniunii”), se returnează statelor membre la sfârșitul celei de a doua perioade de angajament.
   (2)   Excedentul Uniunii se alocă statelor membre după cum urmează:

               (a)

               o șesime din excedentul Uniunii se acordă statelor membre care și-au redus emisiile anuale medii totale cu peste 20 % în raport cu anul sau cu perioada lor de referință individuală în temeiul Protocolului de la Kyoto până la sfârșitul celei de a doua perioade de angajament, proporțional cu cota de obținere a unor rezultate extraordinare (în tone);

               (b)

               o treime din excedentul Uniunii se acordă statelor membre care primesc un transfer în temeiul literei (a) și care au un PIB pe cap de locuitor (PIB în 2013 în EUR la prețurile pieței) sub 60 % din media Uniunii, proporțional cu cota de obținere a unor rezultate extraordinare (în tone);

               (c)

               o treime din excedentul Uniunii se acordă tuturor statelor membre proporțional cu nivelurile de emisii totale ale acestora, astfel cum sunt stabilite în tabelul 1 din anexa I la prezenta decizie;

               (d)

               o șesime din excedentul Uniunii se acordă statelor membre care au un PIB pe cap de locuitor (PIB în 2013 în EUR la prețurile pieței) mai mic de 90 % din media Uniunii, proporțional cu nivelurile de emisii totale ale acestora, astfel cum sunt stabilite în tabelul 1 din anexa I la prezenta decizie.

         Articolul 5
   (1)   Președintele Consiliului desemnează persoana (persoanele) împuternicită (împuternicite) să depună, în numele Uniunii, instrumentul de acceptare la Secretarul General al Organizației Națiunilor Unite, în conformitate cu articolul 20 alineatul (4) și cu articolul 21 alineatul (7) din Protocolul de la Kyoto, împreună cu declarația de competență prevăzută în anexa II la prezenta decizie, în conformitate cu articolul 24 alineatul (3) din Protocolul de la Kyoto.
   (2)   Președintele Consiliului desemnează, de asemenea, persoana (persoanele) împuternicită (împuternicite) să transmită notificarea, în numele Uniunii, secretariatului convenției, în conformitate cu articolul 4 alineatul (2) din Protocolul de la Kyoto.
   Articolul 6
   (1)   Statele membre fac eforturi pentru a lua măsurile necesare pentru depunerea instrumentelor lor de acceptare simultan cu depunerea instrumentului de acceptare al Uniunii și, în măsura posibilului, în al treilea trimestru al anului 2015. Atunci când își depun instrumentele de acceptare, statele membre transmit notificarea, în nume propriu, secretariatului convenției, în conformitate cu articolul 4 alineatul (2) din Protocolul de la Kyoto.
   (2)   Statele membre informează Comisia înainte de cea de a treia sesiune a Grupului de lucru ad hoc pentru Platforma de la Durban pentru o acțiune consolidată, care are loc între 8 și 13 februarie 2015, în legătură cu deciziile lor de a accepta Amendamentul de la Doha sau, în funcție de circumstanțe, în legătură cu data probabilă de finalizare a procedurilor necesare pentru acceptare. Comisia, în cooperare cu statele membre, stabilește o dată pentru depunerea simultană a instrumentelor de aprobare sau de acceptare.
   Articolul 7
   Prezenta decizie se adresează statelor membre.
   Articolul 8
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Bruxelles, 13 iulie 2015.

            Pentru Consiliu

            Președintele

         F. ETGEN

      (1)  Aprobarea din 10 iunie 2015 (nepublicată încă în Jurnalul Oficial).

      (2)  Directiva 2009/29/CE a Parlamentului European și a Consiliului din 23 aprilie 2009 de modificare a Directivei 2003/87/CE în vederea îmbunătățirii și extinderii sistemului comunitar de comercializare a cotelor de emisie de gaze cu efect de seră (JO L 140, 5.6.2009, p. 63) și Decizia nr. 406/2009/CE a Parlamentului European și a Consiliului din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020 (JO L 140, 5.6.2009, p. 136).

      (3)  A se vedea pagina 17 din prezentul Jurnal Oficial.

      (4)  Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (JO L 275, 25.10.2003, p. 32).

      (5)  Decizia nr. 406/2009/CE a Parlamentului European și a Consiliului din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020 (JO L 140, 5.6.2009, p. 136).

      (6)  Decizia 2013/162/UE a Comisiei din 26 martie 2013 privind determinarea nivelurilor anuale de emisii alocate statelor membre pentru perioada 2013-2020 în temeiul Deciziei nr. 406/2009/CE a Parlamentului European și a Consiliului, (JO L 90, 28.3.2013, p. 106).

      (7)  Decizia de punere în aplicare 2013/634/UE a Comisiei din 31 octombrie 2013 privind ajustările aduse nivelurilor anuale de emisii alocate statelor membre pentru perioada 2013-2020 în temeiul Deciziei nr. 406/2009/CE a Parlamentului European și a Consiliului, (JO L 292, 1.11.2013, p. 19).

      (8)  Regulamentul (UE) nr. 525/2013 al Parlamentului European și al Consiliului din 21 mai 2013 privind un mecanism de monitorizare și de raportare a emisiilor de gaze cu efect de seră, precum și de raportare, la nivel național și al Uniunii, a altor informații relevante pentru schimbările climatice și de abrogare a Deciziei nr. 280/2004/CE (JO L 165, 18.6.2013, p. 13).


title: Decizia (UE, Euratom) 2015/1620 a Parlamentului European din 29 aprilie 2015 privind descărcarea de gestiune pentru execuția bugetului Agenției Executive a Consiliului European pentru Cercetare aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/103

      DECIZIA (UE, EURATOM) 2015/1620 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului Agenției Executive a Consiliului European pentru Cercetare aferent exercițiului financiar 2013
      PARLAMENTUL EUROPEAN,

                  —

                  având în vedere bugetul general al Uniunii Europene pentru exercițiul financiar 2013 (1),

                  —

                  având în vedere conturile anuale consolidate ale Uniunii Europene pentru exercițiul financiar 2013 [COM(2014) 510 – C8-0140/2014] (2),

                  —

                  având în vedere conturile anuale finale ale Agenției Executive a Consiliului European pentru Cercetare pentru exercițiul financiar 2013,

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2012 [COM(2014) 607] și documentele de lucru ale serviciilor Comisiei care însoțesc raportul în cauză [SWD(2014) 285 și SWD(2014) 286],

                  —

                  având în vedere Raportul anual al Comisiei către autoritatea care acordă descărcarea de gestiune cu privire la auditurile interne efectuate în 2013 [COM(2014) 615] și documentul de lucru al serviciilor Comisiei care însoțește raportul în cauză [SWD(2014) 293],

                  —

                  având în vedere Raportul Curții de Conturi privind conturile anuale ale Agenției Executive a Consiliului European pentru Cercetare pentru exercițiul financiar 2013, însoțit de răspunsul agenției (3),

                  —

                  având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013, în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune care trebuie acordată agențiilor executive cu privire la execuția bugetară pentru exercițiul financiar 2013 (05305/2015 – C8-0048/2015),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

                  —

                  având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

                  —

                  având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 66 primul și al doilea paragraf,

                  —

                  având în vedere Decizia 2008/37/CE a Comisiei din 14 decembrie 2007 de instituire a Agenției executive a Consiliului European pentru Cercetare pentru gestionarea programului comunitar specific Idei în domeniul cercetării de frontieră, în temeiul Regulamentului (CE) nr. 58/2003 al Consiliului (9),

                  —

                  având în vedere Decizia de punere în aplicare 2013/779/UE a Comisiei din 17 decembrie 2013 de înființare a Agenției Executive a Consiliului European pentru Cercetare și de abrogare a Deciziei 2008/37/CE (10),

                  —

                  având în vedere articolul 93 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0101/2015),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în conformitate cu articolul 317 din Tratatul privind funcționarea Uniunii Europene, Comisia îndeplinește aceste sarcini în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă directorului Agenției Executive a Consiliului European pentru Cercetare descărcarea de gestiune pentru execuția bugetului agenției aferent exercițiului financiar 2013;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea III – Comisia și agențiile executive;

         3.

            încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea III – Comisia, precum și rezoluția care face parte integrantă din aceste decizii directorului Agenției Executive a Consiliului European pentru Cercetare, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO L 66, 8.3.2013.

         (2)  JO C 403, 13.11.2014, p. 1.

         (3)  JO C 442, 10.12.2014, p. 240.

         (4)  JO C 403, 13.11.2014, p. 128.

         (5)  JO L 248, 16.9.2002, p. 1.

         (6)  JO L 298, 26.10.2012, p. 1.

         (7)  JO L 11, 16.1.2003, p. 1.

         (8)  JO L 297, 22.9.2004, p. 6.

         (9)  JO L 9, 12.1.2008, p. 15.

         (10)  JO L 346, 20.12.2013, p. 58.


title: Decizia (UE) 2015/1638 a Parlamentului European din 29 aprilie 2015 privind închiderea conturilor Centrului de Traduceri pentru Organismele Uniunii Europene pentru exercițiul financiar 2013

text:
               30.9.2015

               RO

               Jurnalul Oficial al Uniunii Europene

               L 255/174

      DECIZIA (UE) 2015/1638 A PARLAMENTULUI EUROPEAN
      din 29 aprilie 2015
      privind închiderea conturilor Centrului de Traduceri pentru Organismele Uniunii Europene pentru exercițiul financiar 2013
      PARLAMENTUL EUROPEAN,

                  —

                  având în vedere conturile anuale finale ale Centrului de Traduceri pentru Organismele Uniunii Europene pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Centrului de Traduceri pentru Organismele Uniunii Europene pentru exercițiul financiar 2013, însoțit de răspunsurile centrului (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a centrului în ceea ce privește execuția bugetară pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 2965/94 al Consiliului din 28 noiembrie 1994 de înființare a Centrului de Traduceri pentru Organismele Uniunii Europene (5), în special articolul 14,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar (A8-0084/2015),

         1.

            ia act de conturile anuale finale ale Centrului de Traduceri pentru Organismele Uniunii Europene care sunt prezentate în anexa la raportul Curții de Conturi;

         2.

            aprobă închiderea conturilor Centrului de Traduceri pentru Organismele Uniunii Europene pentru exercițiul financiar 2013;

         3.

            încredințează președintelui sarcina de a transmite prezenta decizie directorului Centrului de Traduceri pentru Organismele Uniunii Europene, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 35.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 314, 7.12.1994, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia Consiliului din 7 noiembrie 2014 de numire a membrilor și a supleanților din Cipru, Ungaria și Portugalia în cadrul Comitetului consultativ pentru libera circulație a lucrătorilor

text:
               13.11.2014

               RO

               Jurnalul Oficial al Uniunii Europene

               C 400/1

         DECIZIA CONSILIULUI
   din 7 noiembrie 2014
   de numire a membrilor și a supleanților din Cipru, Ungaria și Portugalia în cadrul Comitetului consultativ pentru libera circulație a lucrătorilor
   2014/C 400/01
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 492/2011 al Parlamentului European și al Consiliului din 5 aprilie 2011 privind libera circulație a lucrătorilor în cadrul Uniunii (1), în special articolele 23 și 24,
   având în vedere listele de candidați prezentate Consiliului de către guvernele statelor membre,
   întrucât:

               (1)

               Prin decizia sa din 25 septembrie 2014 (2), Consiliul a numit membrii și supleanții în cadrul Comitetului consultativ pentru libera circulație a lucrătorilor (denumit în continuare „comitetul”) pentru perioada 25 septembrie 2014-24 septembrie 2016.

               (2)

               Guvernele Ciprului, Ungariei și Portugaliei au prezentat candidaturi pentru o serie de posturi care urmează a fi ocupate,

         ADOPTĂ PREZENTA DECIZIE:
   Articolul 1
   Se numesc membri și supleanți în cadrul Comitetului consultativ pentru libera circulație a lucrătorilor pentru perioada 25 septembrie 2014-24 septembrie 2016:
   I.   REPREZENTANȚI AI GUVERNELOR

               Țara

               Membri

               Supleanți

               Cipru

               domnul Demetris MICHAELIDES
               domnul Andreas CONSTANTINOU

               domnul Andreas CHRISTOU

               Ungaria

               doamna Katalin KISSNÉ BENCZE
               doamna Judit KATONA

               doamna Orsolya KISGYÖRGY

               Portugalia

               doamna Patrícia BORGES
               domnul Eduardo da FONSECA QUÁ

               domnul João ATAÍDE

   II.   REPREZENTANȚI AI ORGANIZAȚIILOR SINDICALE

               Țara

               Membri

               Supleanți

               Cipru

               domnul Nicos GREGORIOU
               domnul Andreas MATSAS

               domnul Diomedes DIOMEDOUS

               Ungaria

               doamna Judit CZUGLERNÉ IVÁNY
               doamna Melinda KELEMEN

               doamna Andrea AGÓCS

               Portugalia

               domnul Carlos Manuel ALVES TRINDADE
               doamna Catarina Maria BRANCO TAVARES

               domnul Georges CASULA

   III.   REPREZENTANȚI AI ORGANIZAȚIILOR PATRONALE

               Țara

               Membri

               Supleanți

               Cipru

               doamna Lena PANAYIOTOU
               domnul Emilios MICHAEL

               domnul Michael ANTONIOU

               Ungaria

               doamna Terézia BOROSNÉ BARTHA
               domnul István KOMORÓCZKI

               doamna Adrienn BÁLINT

               Portugalia

               doamna Cristina NAGY MORAIS
               domnul Nuno BERNARDO

               domnul Manuel Marcelino PENA COSTA

         Articolul 2
   Consiliul va numi membrii încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 7 noiembrie 2014.

            Pentru Consiliu

            Președintele

         P. C. PADOAN

      (1)  JO L 141, 27.5.2011, p. 1.

      (2)  JO C 338, 27.9.2014, p. 21.